Saimaannorppien suojelu

Erittäin uhanalaisen saimaannorpan ainoa elinalue on Saimaalla, jonne norppia jäi eristyksiin jääkauden jälkeen maan kohoamisen seurauksena yli 9000 vuotta sitten. Saimaannorppa on kehittynyt omanlaisekseen muista norpan alalajeista ja on yksi harvoista makean veden hylkeistä, sekä yksi maailman uhanalaisimmista hylkeistä. Sitä pidettiin 1900-luvun alussa kalastukselle haitallisena eläimenä ja siitä maksettiin tapporahaa vuoteen 1948 asti. Norppa rauhoitettiin 1955, mutta norppakanta pieneni 1980-luvulle saakka, jolloin norppia oli enää hieman alle 200.

Varsinaiset suojelutoimet alkoivat 1979, kun WWF:n Suomen rahasto perusti saimaanhyljetyöryhmän. Maa- ja metsätalousministeriö laati norpan ensimmäisen suojeluohjelman vuonna 1982. Vuonna 1993 norpan suojeluvastuu siirtyi Metsähallitukselle ja tutkimusvastuu Itä-Suomen yliopistolle. WWF:n työryhmän tilalle syntyi viranomaisten, yliopistojen ja luonnonsuojelujärjestöjen edustajista koottu suojelun ohjausryhmä. Vuosina 2013-2018 toteutettiin Saimaannorppa-LIFE-hanke ympäristöministeriön johdolla ja useiden hankekumppaneiden avulla.

Saimaannorppaa on suojeltu muun muassa perustamalla luonnonsuojelualueita, ohjaamalla rantarakentamista, rajoittamalla norpalle vaarallisten kalapyydysten käyttöä ja pesimäaikaisia vedenpinnan vaihteluita sekä kolaamalla apukinoksia ennen pesimäajan alkamista. Saimaannorpan suurimpia uhkia ovat hukkuminen kalanpyydyksiin, lisääntymistä hankaloittava ilmastonmuutos, pesimäaikainen häirintä sekä hajanainen ja pieni kanta. Suojelutoimien ansiosta kannan koko on kasvanut ja talvella 2019 Metsähallituksen tutkijat arvoivat, että Saimaalla on hieman yli 400 norppaa. Vapaaehtoisten kolaamista apukinoksista 75 % on ollut saimaannorppien pesinä.

Korkeasaari avasi vuonna 2020 saimaannorppa Topiaksen nimissä keräyksen, jolla tuetaan saimaannorppien suojelua – lue lahjoitusohjeet alta! Ohjaamme keräysvarat kokonaisuudessaan Suomen luonnonsuojeluliiton Saimaalla tekemään saimaannorpan suojelutyöhön. Keräysvaroilla hankitaan apukinosten kolauksessa tarvittavia pelastuspukuja, tuetaan norppien keinopesien rakentamista ja edistetään norppaturvallisten kalanpyydysten käyttöä.